钦定古今图书集成/明伦汇编/官常典/第614卷 > 何远
## 钦定古今图书集成/明伦汇编/官常典/第614卷 > 何远

按《梁书良吏传》：“远字义方，东海剡人也。父慧炬，齐尚
书郎。远释褐江夏王国侍郎，转奉朝请。永元中，江夏
王宝元于京口为护军将军崔慧景所奉，入围宫城。
远豫其事，事败，乃亡抵长沙，宣武王王深保匿焉。远
求得，桂阳王融保藏之。既而发觉，收捕者至，远逾垣
以免，融及远家人皆见执，融遂遇祸。远家属系尚方。”
远亡渡江，使其故人高江产共聚众，欲迎高祖义师。
东昏党闻之，使捕远等，众复溃散。远因降魏，入寿阳见刺史王肃，欲同义举。肃不能用，乃求迎高祖，肃许
之，遣兵援送，得达高祖。高祖见远，谓张弘策曰：“何远
美丈夫，而能破家报旧德，未易人也。”板辅国将军，随
军东下。既破朱雀军，以为建康令。高祖践祚，为步兵
校尉。以奉迎勋，封广兴男，邑三百户。迁建武将军后
军鄱阳王恢录事参军。远与恢素善，在府尽其志力，
知无不为，恢亦推心仗之，恩寄甚密。顷之，迁武昌太
守。远本倜傥，尚轻侠，至是乃折节为吏，杜绝交游，馈
遗秋毫无所受。武昌俗皆汲江水，盛夏远患水温，每
以钱买民井寒水，不“取钱者，则摙水还之。”其他事率
多如此。迹虽似伪，而能委曲用意焉。车服尤弊素，器
物无铜漆。江左多水族，甚贱，远每食不过干鱼数片
而已。然性刚严，吏民多以细事受鞭罚者，遂为人所
讼。征下廷尉，被劾数十条，当时士大夫坐法皆不受，
立远度己无赃，就立，三七日不款。犹以私藏禁仗除
名。后起为镇南将军、武康令，愈厉廉节，除淫祀，正身
率职，民甚称之。太守王彬巡属县诸县盛供帐以待
焉。至武康，远独设糗水而已。彬去，远送至境，进斗酒
只鹅为别。彬戏曰：“卿礼有过陆纳将不为古人所笑
乎？”高祖闻其能，擢为宣城太守。自县为近畿大郡，近
代未之有也。郡经寇抄，远尽心绥理，复著“名迹。”期年，
迁树功将军、始兴内史。时泉陵侯渊朗为桂州，缘道
剽掠，入始兴界，草木无所犯远。在官好开途巷，修葺
墙屋，民居市里，城隍厩库，所过若营家焉。田秩俸钱，
并无所取。岁暮，择民尤穷者，充其租调，以此为常。然
其听讼犹人不能过绝，而性果断，民不敢非，畏而惜
之。所至皆生为立祠，表言治状，高祖每优诏答焉。天
监十六年，诏曰：“何远前在武康，已著廉平，复莅二邦，
弥尽清白。政先治道，惠留民爱，虽古之良二千石无
以过也。宜升内荣，以显外绩。可给事黄门侍郎。”远即
还，仍为仁威长史。顷之，出为信武将军，监吴郡。在吴
颇有酒失，迁东阳太守。远处职疾彊，富如仇雠，视贫
细如子弟，特为豪右所畏惮。在东阳岁馀，复为受罚
者所谤，坐免归。远耿介无私曲，居民间，绝请谒，不造
诣，与贵贱书疏，抗礼如一。其所会遇，未尝以颜色干
人，以此多为俗士所恶。其清公实为天下第一。居数
郡，见可欲，终不变其心，妻子饥寒，如下贫者。及去东
阳，归家经年岁，口不言荣辱，士类益以此多之。其轻
财好义，周人之急，言不虚妄，盖天性也。每戏语人云：
“卿能得我一妄语，则谢卿以一缣。”众共伺之，不能记
也。后复起为征西谘议参军，中抚司马。普通二年，卒，
时年五十二，高祖厚赠赐之。